La Plataforma 'Compromís pel Museu d'Art Jaume Morera' ha reclamat a través d'un comunicat la "represa immediata" de les obres del Museu a l'edifici de l’antiga Audiència de Lleida. Exigeixen un "compromís clar" de la classe política lleidatana i la "responsabilitat social" de les empreses de la UTE adjudicatària del contracte d'obres per executar el projecte. Recorden que des de 1919 les donacions d'obres i col·leccions al Museu d'Art Jaume Morera l'han convertit en un dels més importants del país. Alerten que el futur del Museu està "en risc" i que, amb ell, la cultura a Lleida se'n "ressentirà". Esperen que "les dilacions, els dubtes i, sobretot, la manca de lideratge polític en aquest punt", diuen, "no condemnin a mort aquesta seu i el propi Museu per inanició, un cop exhaurits els terminis d'execució de l'obra que marquen les fonts de finançament". En el comunicat, la Plataforma 'Compromís pel Museu d'Art Jaume Morera' recorda que des de l'any 1914 el Museu d'Art Jaume Morera ha esdevingut un projecte de ciutat "ambiciós" que ha "maldat" per acabar amb la seva "provisionalitat permanent" sense poder gaudir d'una seu pròpia i definitiva. Per diverses circumstàncies el seus fons s'han anat traslladant d'un espai  a un altre sense una ubicació estable.  Tant el Pla de Museus de la ciutat de Lleida com el nou Pla de Museus de Catalunya entenen que el nou Museu d'Art Jaume Morera és un dels museus que ha de vertebrar el sistema urbà de museus de Lleida i el seu entorn. Aquest museu ha d'actuar, diuen, com un "potent focus d'atracció cultural" i un "element central en la difusió i projecció" de la ciutat de Lleida. "Un referent nacional i estatal pel que fa a les institucions vinculades a l’art modern i contemporani", afegeixen.  La Plataforma defensa que això només es podrà dur a terme a partir de disposar d'una nova seu "en condicions" des de la qual desplegar totes les seves potencialitats. L'opció escollida per l'Ajuntament de Lleida va ser, en el seu moment, el de l'edifici de l'antiga Audiència Provincial de Lleida i les obres de rehabilitació i adequació es van iniciar l'abril de 2019. Recorden que aquest projecte compta amb una "complicitat única" pel que fa a les diverses administracions públiques: Diputació de Lleida, Generalitat de Catalunya, govern espanyol i Unió Europea, "un fet que subratlla clarament el seu valor estratègic en el desplegament de la política museística al nostre país", apunten.  En aquest context lamentem que, "malgrat els compromisos i les voluntats expressades per l'Ajuntament de Lleida en els darrers temps", les obres de rehabilitació i adequació de l'edifici de l'antiga Audiència Provincial com a nova seu del Museu continuen aturades. És per això que contemplen amb "molta preocupació" que un projecte de ciutat com aquest no compti amb una actuació "decidida" per part del seu titular, l'Ajuntament de Lleida, i que aquest no resolgui tots aquells entrebancs que puguin impedir la continuïtat de les obres.  Recorden que els ajuts són de caràcter finalista i que es perden si s'incompleixen els terminis que es van establir en el seu dia. Temen que les voluntats de les administracions, "sempre tant difícils de concordar", es "refredaran" per l'incompliment del compromís assumit i que la solució a la situació "precària i vergonyosa" del Museu d'Art Jaume Morera "s'allunyarà de nou sine die". La plataforma està integrada pels Amics de la Seu Vella, els Amics de l'Ermita Sant Jaume (Granja d'Escarp), l'Associació cultural Castell de Gardeny, l'Associació cultural La Blau, l'Associació Amics de l'Orgue de les comarques de Lleida, l'Ateneu La Baula, l'Ateneu de Ponent, el Centre d'Estudis Comarcals del Segrià, Nomon Turisme Cultural, Òmnium Ponent Lleida i la Crida per Lleida-CUP.

Summary: La Plataforma 'Compromís pel Museu d'Art Jaume Morera' reclama reprendre les obres de l'equipament cultural de Lleida


La UGT de les Terres de Lleida s'ha negat aquest dimarts a signar l'acord per al Conveni Agropecuari de Catalunya en considerar "inacceptable" la proposta de la patronal i de les organitzacions agràries. Segons la UGT, aquesta plantejava uns increments salarials de l'1,25% el 2018, de l'1,50% el 2019 i de l'1,75% el 2020 sense revisió salarial, al marge d'un plus per treballar en festius de 20 euros. Per la seva banda, la UGT i CCOO proposaven un increment del 3% amb clàusula de revisió salarial; la reducció de la jornada de 8 hores per any; l'increment de la nocturnitat al 35%; una prima de 37 euros per treballar en festius i diumenges, així com la prohibició d'utilitzar cooperatives de treball associat i empreses de serveis. Des de la UGT han indicat que no poden signar unes condicions com les plantejades per les organitzacions agràries ja que amb aquestes pujades inferiors al 2% "deixaríem als treballadors per davall del salari mínim fins l'any 2020".  El secretari general de la FICA-UGT de les Terres de Lleida, Antonio Rodríguez ha lamentat "que els sindicats agraris s'omplin la boca en defensa dels treballadors i de les millores socials, malgrat que no fan res per millorar els salaris tercermundistes i les condicions d'allotjament, per exemple". Així mateix, ha demanat a la patronal que reflexioni respecte a la situació d'aquests treballadors, els quals, "any rere any, veuen com les seves condicions segueixen congelades sense cap tipus de millora", la qual cosa "resulta contradictòria amb els discursos que es generen a nivell social".

Summary: La UGT rebutja un increment dels salaris al camp per sota del 2% tal com plantegen les organitzacions agràries


L'Audiència de Girona ha condemnat una cuidadora a 1 any i 8 mesos de presó i a pagar una multa de 1.800 euros per estafar de forma continuada una anciana de 84 anys de Figueres. Els fets van passar entre el març i l'octubre del 2017. La condemnada havia conegut a la víctima quan treballava al CAP de Vilafant (Alt Empordà) i es va oferir com a cuidadora per portar-la a casa i dur-la on fes falta. L'anciana tenia la "capacitat cognitiva molt deteriorada i era fàcilment manipulable per una caiguda en una accident domèstic", segons els escrits de la fiscalia. Durant vuit mesos, l'acusada va acompanyar la víctima a retirar diners dels seus comptes per valor de de més de 91.000 euros, incloent una transferència al seu nom de més de 37.000 euros. L'acusada ha admès els fets durant el judici celebrat a la secció quarta i fiscalia, acusació i defensa han arribat a un acord. La sentència, que és ferma, l'obliga a pagar una indemnització de 33.000 euros. La relació entre l'acusada i la víctima va començar a principis de març del 2017. Segons els escrits d'acusació de la fiscalia, l'acusada va oferir-se a portar a la víctima a casa amb el seu vehicle i a portar-la allà on li fes falta amb la finalitat d''obtenir un benefici patrimonial il·licít". La va conèixer quan l'acusada treballava al CAP de Vilafant (Alt Empordà). En aquells moments la víctima, de 84 anys i sense constància de parents directes, tenia la "capacitat cognitiva molt deteriorada i era fàcilment manipulable per una caiguda en una accident domèstic". Des de llavors, l'acusada va acompanyar a la víctima als dos bancs de Figueres d'on era clienta i va presenciar la retirada de diners en dotze ocasions per imports que anaven des dels 1.000 euros fins als 3.000 euros. També va fer una transferència al seu nom per valor de 37.140,50 euros després de presentar un escrit de donació signat per la víctima. Les operacions es van fer entre el març i l'octubre del 2017 per un import global de 91.140,50 euros. Segons l'acusació pública, l'acusada no la deixava sola en cap moment i en una ocasió va exigir que li donessin el PIN de la llibreta d'estalvis. A finals de març, quan feia pocs dies que es coneixien, l'acusada va demanar al gestor personal d'una de les entitat bancàries que l'inclogués al compte om a persona autoritzada tot presentant una sol·licitud firmada per la víctima. L'endemà, però, l'anciana va accedir retirar l'autortizació seguint el consell del gestor. Un cop es va tenir coneixement del delicte d'estafa continuada i es va denunciar, el Jutjat de primera instància i instrucció 5 de Figueres va ordenar com a mesura cautelar atorgar la defensa judicial provisional a la Fundació Tutelar de les Comarques Gironines el desembre del 2017. Al cap d'uns mesos, va aparèixer un cosí de la víctima que va oferir-se per fer-se'n càrrec i el jutge va aixecar la mesura cautelar i va concedir-li la tutela com a familiar més proper. Actualment la víctima, que no ha assistit a la vista, està en una residència. L'acusada admet els fets Durant el judici, que s'ha celebrat a la secció quarta de l'Audiència de Girona, l'acusada ha admès els fets. Acusació i fiscalia, que inicialment demanaven 5 anys de presó per un delicte d'estafa continuada, han arribat a un acord amb la defensa. Seguidament, el tribunal ha dictat sentència de viva veu i l'ha condemnat a 1 any i 8 mesos de presó i a pagar una multa de 1.800 euros per un delicte continuat d'estafa. També se l'obliga a pagar una indemnització de 33.000 euros a la víctima. El tribunal ha tingut en consideració un informe pericial que xifrava en 25.000 euros les hores d'acompanyament a l'anciana durant els onze mesos que va treballador de cuidadora així com despeses per desplaçament. Com que l'acusada ja ha ingressat 23.000 euros, se li ha aplicat un atenuant de reparació de danys. D'altra banda, s'ha acordat la suspensió de pena de presó amb la condició de no cometre cap delicte durant els pròxims tres anys i que ingressi els 10.000 euros que falten abans del 31 de desembre del 2020. La sentència és ferma.

Summary: Condemnen una cuidadora que va estafar 33.000 euros a una anciana de Figueres


Ingressa a presó un home acusat de traficar amb cocaïna de manera continuada al Garraf. Segons els Mossos d'Esquadra, el subjecte venia al detall als domicilis dels consumidors de droga Cubelles, Sant Pere de Ribes i Vilanova i la Geltrú. Tres persones més van ser detingudes el 29 de juliol, una d'elles menor d'edat, que col·laborarien en la distribució de les substàncies. A banda del menor d'edat, que va quedar en llibertat després de declarar en seu policial, els implicats tenen entre 25 i 45 anys. Els dos majors d'edat que no han ingressat a presó han estat alliberats amb càrrecs. Se'ls acusa d'un delicte continuat contra la salut pública. El mateix dia de les detencions, la BRIMO dels Mossos d'Esquadra, en col·laboració amb la Unitat de Seguretat Ciutadana de la comissaria del Garraf, va realitzar un total de cinc entrades i registres simultanis als domicilis dels investigats, a Cubelles, Sant Pere de Ribes i Vilanova i la Geltrú. Durant el registre es van intervenir uns 30 grams de cocaïna, en forma de roca i en pols, i uns 1.000 euros en efectiu. A més a més, es van intervenir aparells de precisió com bàscules elèctriques, portalàmpades, bombetes i transformadors.

Summary: Ingressa a presó un home per traficar amb cocaïna al Garraf


La Crida no es presentarà a les eleccions espanyoles. El seu secretari general, Toni Morral, ha argumentat que l'associació renuncia concórrer al 28-A per "no fraccionar més" l'independentisme, davant la constatació de formar-hi una candidatura unitària. En una roda de premsa aquest dimecres al migdia a la seu de la formació, Morral ha reconegut que és "inviable" i "molt complicat" forjar una llista única, de manera que la Crida abordarà aquesta proposta de cara a les eleccions europees del maig. El també diputat de JxCat ha justificat que no es vol posar "en crisi" l'objectiu principal de la Crida a la recerca de la unitat, i farà arribar a les candidatures que sí que es presentin al 28-A una "proposta de continguts".

Summary: La Crida renuncia a presentar-se a les eleccions del 28-A per "no fraccionar més" l'independentisme


Un dispositiu conjunt dels Mossos d'Esquadra i la Policia Local de Castelldefels (Baix Llobregat) va permetre detenir el passat 22 de juny un home de 38 anys i veí del municipi per vendre marihuana a joves en ple carrer al barri del Castell-Poble Vell. En tenir constància dels fets, els dos cossos policials van muntar un dispositiu de vigilància a la zona. Als volts de les sis de la tarda, els agents van observar com un home venia substàncies estupefaents a un jove. Quan el van aturar per identificar-lo, l'home duia a sobre cinc bosses de plàstic amb marihuana i uns 200 euros en bitllets. Davant les evidències, l'home va ser detingut per un delicte contra la salut pública. Després de passar a disposició del jutjat en funcions de guàrdia de Gavà, l'home quedar en llibertat amb càrrecs.

Summary: Detingut un home a Castelldefels per vendre marihuana a joves en ple carrer


El govern espanyol hi vol parlar de finançament, infraestructures, economia i de la “reconstrucció de la convivència trencada a Catalunya” ACN Madrid.-La vicepresidenta del govern espanyol, Carmen Calvo, ha assegurat aquest dilluns que el president del govern espanyol, Pedro Sánchez, té la intenció de reunir-se amb el president de la Generalitat, Quim Torra, el 21 de desembre a Barcelona aprofitant el Consell de Ministres que l’executiu espanyol celebrarà a la capital catalana. En una entrevista a TV3, Calvo ha afirmat que Sánchez “saludarà i es reunirà amb total lleialtat i normalitat amb el president de tots els catalans” aprofitant la data. Amb tot, fonts del Govern han assegurat que encara no tenen constància de cap petició de La Moncloa per celebrar la reunió. Segons Calvo, el contingut de la trobada és “transparent”: “A nosaltres ens interessen els problemes que hem heretat de Catalunya, que són el finançament, les infraestructures, l’ajuda a la recuperació de la seva economia, i la reconstrucció de la convivència trencada a Catalunya”. La vicepresidenta ha confirmat oficialment una data per al Consell de Ministres que ja es coneixia, la del 21 de desembre, després que el govern espanyol ja es va reunir a Sevilla el 26 d’octubre. Dos desplaçaments que segons la vicepresidenta responen a la “concepció realista i vertadera” del president Sánchez d’una Espanya com a “estructura de diversitat territorial”. “És el que diu la nostra Constitució, tenim una diversitat territorial que abordem amb naturalitat”, ha afirmat Calvo.  Segons Calvo, la reunió del Consell de Ministres servirà per fer realitat també el compromís de Sánchez de trobar-se amb Torra a Barcelona. Una trobada que segons la vicepresidenta s’alinea amb les relacions “quotidianes” que ja mantenen els governs català i espanyol, que celebraran noves reunions bilaterals al novembre.  Calvo també ha celebrat els estudis d’opinió que es publiquen aquest dilluns a diversos mitjans. “Sembla que els catalans valoren per sobre de la mitjana nacional a aquest govern”, i “a mi això em produeix molta satisfacció pensar que per a Catalunya aquest govern resol i es corresponsabilitza, i d’aquí no ens mourem”.  Demana suport als pressupostos Calvo també ha demanat novament als independentistes que donin suport als pressupostos. El seu ‘no’, ha afirmat, “no s’entén” si es té en compte que aquests són uns pressupostos “que venen bé”. “S’ho han de pensar, perquè això ja no és jugar amb les paraules o fer proclames, sinó el dia a dia de Catalunya”. “De veritat que el govern de Catalunya dirà a tots els catalans que els farà perdre tot el 2019 perquè els portaran a un lloc eteri on no estan els pressupostos? Doncs això és l’antipolítica i la debilitació de les institucions democràtiques”, ha sentenciat. Descarta les eleccions generals En aquest sentit, ha descartat totalment la convocatòria d’unes eleccions anticipades en el cas que no s’aprovin els pressupostos generals de l’Estat. L’alternativa, ha afirmat, serà impulsar les mesures per la via del decret. “Ho farem amb pressupostos o prorrogant, perquè anirem fins el final”, ha dit.

Summary: Calvo diu que Sánchez pretén reunir-se amb Torra el 21 de desembre aprofitant el Consell de Ministres a Barcelona


El 14è congrés del PP valencià reconeixerà “de manera especial” la figura de l’exalcaldessa de València Rita Barberá, morta el passat novembre, amb un esment al preàmbul de la ponència ‘El nou PPCV’. Així ho ha comunicat el grup parlamentari popular a les Corts Valencianes a través d’una nota de premsa en la qual s’informa que la coordinadora d’aquesta ponència, Loreto Cascales, ha arribat a un acord amb el senador Pedro Agramunt, que havia introduït una esmena per fer Barberá presidenta d’honor. Segons aquesta informació, el text final incorporat és el següent: “Volem tenir un reconeixement als que ens han deixat. Aquest gran partit no hagués pogut ser el mateix sense la seva contribució. I personalitzem aquest merescut reconeixement i consideració a tots ells en la figura de Rita Barberá, alcaldessa històrica del Partit Popular a València durant 24 anys, per la seva incansable treball i extrema dedicació al projecte popular en tots els àmbits ".  El president del govern espanyol i del PP Mariano Rajoy clourà aquest diumenge el congrés dels populars valencians, que ratificarà de manera oficial Isabel Bonig en el càrrec de presidenta. L’actual dirigent i portaveu a les Corts Valencianes és l’única candidata, després que l’expresident de Noves Generacions José Luis Bayo retirés la candidatura manifestant els seus dubtes sobre el procés.  Isabel Bonig, exconsellera de Territori amb el govern d’Alberto Fabra i exalcaldessa de la Vall d’Uixó (Plana Baixa) va ser designada el juliol del 2015 presidenta del partit en substitució de Fabra, actual senador territorial.

Summary: El congrés del PP valencià reconeixerà la figura de Rita Barberá, que no serà presidenta d’honor


L'amenaça terrorista ha planejat en el transcurs de l'acte d'inauguració de la 9ena Setmana Mediterrània de Líders Econòmics que es celebrarà entre aquest dimecres i divendres a Barcelona. Els diferents ponents, entre ells el ministre d'Indústria, José Manuel Soria, i el conseller d'Economia i Coneixement, Andreu Mas-Colell , han fet una crida a reforçar el Procés de Barcelona que aquest any compleix el 20é aniversari amb l'objectiu d'incrementar els intercanvis comercials i econòmics entre els països del nord i del sud de la Mediterrània com a forma d'evitar la fractura social entre els països de la regió i neutralitzar d'aquesta manera l'amenaça terrorista. L'amenaça terrorista ha planejat en el transcurs de les diferents intervencions que han protagonitzat l'acte d'inauguració de la setmana mediterrània de líders econòmics que es celebrarà a Barcelona entre aquest dimecres i divendres.  Un dels ponents, Fouad Makhzoumi, president i conseller delegat del grup empresarial Future Pipes, s'ha declarat musulmà en la seva intervenció i ha negat que l'islamisme fos violent i per això ha demanat el desplegament del Procés de Barcelona i l'increment dels intercanvis comercials i econòmics entre els països del nord i del sud de la ribera Mediterrània per millorar les condicions de vida dels habitants del sud de la regió.  Especialment emotiva ha estat la intervenció de Lamia Zribi, secretària d'Estat del Ministeri de Desenvolupament, Inversió i Cooperació Internacional de Tunísia, autoritat política del país víctima de diferents atacs terroristes durant l'últim any i en concret de l'atemptat terrorista d'aquest dimarts que ha provocat la mort de 12 persones.  Zribi ha advertit, però, que tot i aquests atemptats que volen trencar l'estabilitat política de Tunísia, el govern mantindrà el seu compromís de defensa de la democràcia com únic camí per consolidar la prosperitat econòmica i social.  En la mateixa línia que Zribi s'han expressat Andreu Mas-Colell i José Manuel Soria. El conseller d'Economia ha reconegut un fort increment dels intercanvis comercials i econòmics entre Catalunya i els països de la ribera sud de la Mediterrani en els últims 20 anys, coincidint en la signatura del Procés de Barcelona. Tot i això, el conseller ha apostat per impulsar encara més aquests intercanvis i posar-los en un nivell que sigui ''lògic'' per la proximitat geogràfica entre països.  José Manuel Soria també ha tingut un record per a les víctimes dels atemptats terroristes de les últimes setmanes i ha defensat que en cap cas aquest terrorisme s'ha d'explicar com una guerra de religions sinó que es tracta d'una agressió contra un estil de vida i contra la democràcia. El ministre també ha insistit en la necessitat de crear les condicions econòmiques adequades en la regió per neutralitzar aquestes diferències socials i permetre el desenvolupament econòmic. Un desenvolupament que comportarà noves oportunitats de negoci, noves inversions i ocupació a tots els països de la zona.  L'amfitrió de la jornada, el president de la Cambra de Comerç de Barcelona, Miquel Valls, també ha recordat els recents atemptats terroristes a la UE i a països de la regió Mediterrània com el d'aquest dimarts a Tunísia i per aquest motiu ha obert la jornada demanat un minut de silenci.  El president de la Cambra de Comerç de Barcelona ha fet un balanç negatiu dels resultats obtinguts durant aquests primers 20 anys de desplegament del Procés de Barcelona perquè ''s'ha avançat poc'' en relació amb els objectius marcats en el seu moment. Valls  ha defensat que aquest balanç en el 20è aniversari pot millorar els pròxims anys simplement ''reactivant'' el Procés de Barcelona i incrementant la col·laboració entre els 43 països que formen part de la conca del Mediterrani. Com a mostra dels desequilibris en la regió, Valls ha recordat que el 70% de les importacions dels països del sud de la conca del Mediterrani procedeixen de països de la Unió Europea, mentre que les exportacions de la UE cap aquest països del sud només suposen el 12% de les vendes a l'estranger de la UE.  El president de la Cambra ha descrit la regió com una zona amb forts desequilibris polítics i especialment a partir de les revolucions de les primaveres àrabs que han suposat un intent de reforma polítiques però amb resultats encara incipients.  Valls ha fet un clam adreçat a la UE per impulsar de forma decidida un política europea en la regió  perquè s'està en un ''moment clau'' per la regió del Mediterrani. El president de la Cambra ha defensat que aquesta política hauria de tenir com objectiu la neutralització de la ''fractura social i econòmica'' entre països del sud i els del nord a la regió.

Summary: Els països de la Mediterrània aposten per augmentar els intercanvis comercials per neutralitzar el terrorisme


La mobilització ciutadana no ha evitat aquest dimarts el desnonament de dues dones amb dos fills menors que havien ocupat un habitatge al carrer Còrcega de Barcelona, al districte de l'Eixample. Desenes de persones s'han concentrat a l'entrada de l'edifici en el que era el tercer intent de desnonament, convocats pel Sindicat d'Habitatge de Gràcia i la Xarxa d'Habitatge de l'Esquerra de l'Eixample. Els Mossos d'Esquadra, que han actuat per ordre judicial, han retirat un per un els manifestants, molts asseguts a terra, perquè pogués accedir a l'immoble la comitiva judicial. Segons el sindicat, l'immoble és propietat d'Inversiones Caboet, que va contractar els serveis de Desokupa per intentar agilitzar el desnonament.

Summary: La mobilització ciutadana no evita el desnonament de dues dones amb dos fills menors a Barcelona


L'eurodiputat d'ERC Josep Maria Terricabras ha lamentat la "debilitat" i la "feblesa" política del president de l'Eurocambra, Antonio Tajani, que no va autoritzar una iniciativa per permetre l'ús de llengües no oficials al plenari en motiu del 25è aniversari de la Carta Europea de Llengües Regionals i Minoritàries. Tot i que eurodiputats catalans, bascos i gallecs van tirar pel dret i van desafiar-lo parlant per primera vegada en la seva llengua materna a Estrasburg, Terricabras explica a l'ACN que  "les dificultats presentades per part de la presidència són contràries al que calia esperar d'algú que havia promès diversitat lingüística". "És una qüestió política, hi veig la mà del seu cap de gabinet, Diego Canga", admet el republicà.

Summary: Terricabras lamenta la "debilitat" política de Tajani en l'ús del català al Parlament Europeu


ERC i En Comú Podem (ECP) comencen aquest dimecres les negociacions per arribar a un pacte d’investidura i de govern a l’Ajuntament de Tarragona, que faria alcalde el republicà Pau Ricomà. Les converses s’iniciaran menys de 48 hores després que l’assemblea dels comuns decidís buscar un acord amb ERC, enlloc d’intentar-ho amb el PSC. La cap de llista d’ECP a les darreres eleccions municipals, Carla Aguilar Cunill, en declaracions a l’ACN es mostra confiada que assoliran un acord abans del ple d’investidura de dissabte. Perquè Ricomà sigui alcalde també li calen els vots de Junts per Tarragona, que encara no s’ha posicionat oficialment si bé sembla que li donarà suport, i de la CUP, que ha condicionat el vot al compliment de cinc punts. Per Aguilar, les demandes cupaires són assumibles pels comuns. Aguilar ha destacat que negociaran a partir d’un “projecte bastant coincident amb ERC a Tarragona” que espera que porti “canvis a la ciutat”. Encara que els republicans necessitaran el suport d’altres partits, la cap de llista dels comuns ha valorat que “el nostre interlocutor és ERC”. A més ha afegit que si alguna cosa del pacte canviés durant les negociacions haurien “de revisar” amb les bases els acords.  Per tal d’aconseguir la investidura, Ricomà s’haurà de comprometre amb la CUP a complir amb les cinc propostes que li han plantejat. Fan referència a la preservació de l’Anella Verda que implica acabar amb el pla urbanístic de la Budellera, dur a terme un estudi per internalitzar el servei d’escombraries, impulsar un estudi de la qualitat de l’aire a la ciutat, potenciar els pressupostos participatius i mobilitzar el parc d’habitatges buits. En el cas que ERC i ECP arribin a un acord, els comuns hauran d’assumir també aquestes peticions, un fet que per Aguilar no és problemàtic. “Els cinc punts no marxen en absolut de tot allò que podem parlar a nivell programàtic i de projecte”, ha indicat, deixant clar que no han de suposar un problema per a la seva formació.  Falta de respecte del PSC A l’entorn dels comuns no ha agradat la roda de premsa que el PSC ha fet aquest dimarts al matí, en la qual han assegurat que l’assemblea dels comuns va estar “induïda” per tal d’apostar per negociar amb ERC enlloc de fer-ho amb el PSC. “Ens sembla que fer una roda de premsa per valorar un procediment intern de presa de decisions és una cosa greu”, ha etzibat Aguilar. També ha rebutjat les acusacions dels socialistes que havien indicat que els comuns no havien informat a la militància de les propostes del PSC per arribar a un pacte.  A més, Aguilar ha explicat que per al PSC l’opció prioritària era governar en solitari, i que així ho van traslladar als seus militants, si bé ha reconegut que “en les dues reunions amb els socialistes es contemplessin altres opcions”, com ara que ECP entrés en el govern. De tota manera, ha reiterat que van exposar totes les possibilitats als seus afiliats.

Summary: ERC i ECP comencen aquest dimecres les negociacions per un pacte de govern a Tarragona


El Port de Barcelona continua registrant noves dades de record. Després dels destacats creixements de tràfic del primer semestre de l'any, el juliol s'ha tancat amb un nou rècord històric de tràfic. Destaquen els 5,6 milions de tones mogudes durant aquest mes, que representen un 23% d'increment respecte el mateix període de l'any passat. Respecte el moviment de contenidors, aquest juliol s'ha arribat als 288.130 TEU -contenidor de 20 peus-, amb un augment del 30,2% respecte el mateix mes del 2016. En el que portem d'any, el Port de Barcelona ha registrat un tràfic total de 34,4 milions de tones en set mesos, un 19% més que en el mateix període de l'any passat. El moviment de contenidors ha estat el segment d'activitat que ha tingut un comportament més destacat amb un total d'1,6 milions TEU, xifra que representa un augment del 28%. Així, fins al mes de juliol la càrrega contenitzada d'exportació ha crescut un 5,8% (amb 406.596 TEU), mentre que la d'importació ho ha fet a un ritme similar del 5,6%, fins assolir els 329.046 TEU. L'increment més destacable, però, s'ha produït en els contenidors de transbordament -aquells que són descarregats per tornar-se a embarcar cap a la seva destinació final-, que han augmentat un 114,7% durant aquest període.  Els líquids a granel també han contribuït als bons resultats del tràfic total. En aquest sentit, el Port de Barcelona ha vehiculat un total de 7,9 milions de tones de productes (+11,7%), amb un pes molt destacat dels hidrocarburs, que han crescut un 13,6%. El gas natural liquat (GNL, +32,4%) i el fuel (+56,2%) són els productes que han experimentat una evolució més rellevant.  Impuls de la càrrega rodada  El tràfic ro-ro (la càrrega rodada que s'embarca a bord de plataformes, camions o remolcs) també ha registrat resultats molt positius durant els set primers mesos de l'any. Fins al mes de juliol el Port ha registrat un total de 237.954 unitats de transport intermodal (UTI), amb un increment del 6,3%. Aquest apartat inclou el tràfic rodat amb les Illes Balears (151.846 UTI, +6%) i les mercaderies transportades per les autopistes del mar o serveis de short sea shipping (SSS) amb Itàlia i el Nord d'Àfrica, que van ascendir a 86.108 UTI, amb un creixement del 6,9%.  D'altra banda, fins al mes de juliol el Port de Barcelona ha superat els dos milions de passatgers (2.1 milions de persones), xifra que suposa un increment del 2,6%. D'aquests, 758.155 (+11,3%) van ser usuaris de ferris, tant amb les Illes Balears com amb Itàlia (Civitavecchia, Gènova, Savona, Livorno i Porto Torres) i Nord d'Àfrica (Tànger, Nador, Tunis i Mostaganem). La resta han estat creueristes (1.353.524 persones, -1,7%), que han viatjat a bord d'alguna de les 394 escales de creuers que ha rebut el Port fins al mes de juliol.

Summary: El Port de Barcelona tanca el mes de juliol amb un nou rècord històric de tràfic que supera els 5,6 milions de tones


JxCat avisa que seria "molt preocupant" que la "repressió" de l'Estat augmentés després de la crisi sanitària. En una entrevista telemàtica a l'ACN, el president parlamentari del grup, Albert Batet, ha advertit que l'Estat ja ha demostrat "capacitat de superar-se". JxCat remarca, sobre la crisi sanitària pel coronavirus, que el "retorn a la normalitat" ha de ser "per tothom per igual". En aquest sentit, Batet insisteix que a Catalunya hi ha "repressió", amb "presos polítics i exiliats", i ha previngut que seria "alarmant" que aquesta situació anés "a pitjor". Per altra banda, el president de JxCat aposta per "replantejar" el futur del país després de la crisi sanitària i, fins i tot, per votar telemàticament a les eleccions. Sobre el "retorn a la normalitat", Batet pregunta a l'Estat de quin tipus d'escenari parla. Ja que, tal com defensa, abans del coronavirus a Catalunya hi continuava havent-hi "repressió", amb presó i "exili", i "regressió" en drets llibertats. JxCat, per tant, defensa que "retornar" a aquesta situació "no pot ser". Batet opina que la crisi sanitària portarà a "pensar i construir" la Catalunya del segle XXI. I  espera que aquest escenari apropi un futur "més esperançador", on reptes i necessitats es posin al servei de la societat. El president parlamentari de JxCat, per exemple, defensa que es pugui votar telemàticament a les eleccions, així com a diferents consultes d'interès ciutadà. A més, troba "evident" que les noves tecnologies permetin que hi hagi més participació. "S'ha de replantejar tot", sosté Batet, que argumenta que si ara s'emplaça la ciutadania a educar els infants des de casa, abordar la salut i gestionar dades bancàries o a relacionar-se amb l'administració de manera telemàtica, també s'ha de poder votar a distància. El diputat independentista admet que aquest canvi "implosionaria" les estructures no adaptades d'alguns països, però afegeix que tothom s'ha d'adaptar a les circumstàncies. Finalment, Batet destaca que JxCat ja ha defensat "sempre" aquesta evolució per a les noves tecnologies. "Solucions, no eleccions" Per altra banda, Batet ha allunyat l'escenari electoral a Catalunya i ha insistit que el Govern està centrat ara en una crisi sanitària "sense precedents", i no en la cita amb les urnes. De fet, el president del grup assegura que l'endreça de l'espai de JxCat s'ha aturat per la pandèmia de la covid-19. Preguntat per la relació amb ERC, també durant aquestes setmanes de confinament, Batet s'ha limitat a respondre que "ja arribarà el moment" que ciutadania, Parlament i institucions  facin balanç de com s'ha gestionar la crisi.

Summary: JxCat avisa que seria "molt preocupant i alarmant" que la "repressió" de l'Estat augmentés després de la crisi sanitària


El Consell de l’Advocacia Catalana, que representa els catorze Col·legis d’Advocats de Catalunya, ha demanat a través d’un comunicat que “es revisin i es millorin” el protocols necessaris per garantir el compliment i el correcte desenvolupament de la Llei de Pobresa Energètica. L’Advocacia considera que el cas de l’anciana morta en un incendi a Reus “posa en evidència” que cal millorar els mecanismes d’actuació i coordinació dels agents implicats perquè casos com aquest “no es tornin a repetir”. Des del Consell es recorda que si bé és cert que la Llei 24/2015 contra la pobresa energètica i els desnonaments està recorreguda davant del Tribunal Constitucional, precisament l’article 6, que parla de les mesures per evitar el primer dels dos escenaris, està plenament vigent “perquè no va ser impugnat”. Per tant, indiquen els advocats, cal “garantir” la correcta aplicació i desenvolupament d’una Llei “que és d’obligat compliment”. Per aconseguir-ho, l’Advocacia considera “necessari” que tots els agents implicats, tant administracions públiques com companyies de serveis, unifiquin els criteris d’actuació i acordin els protocols necessaris. El president del Consell de l’Advocacia Catalana, Oriol Rusca, ha reclamat que “s’activi” un sistema “efectiu” per controlar i garantir que en cas de tall de subministrament l’Administració estigui “abans avisada”, per poder actuar en cas de vulnerabilitat i evitar que els afectats es quedin sense aigua, llum o gas. El Consell recorda que la llei no prohibeix a les companyies tallar el subministrament, sinó que el que pretén és que s’activi un sistema per controlar i garantir que l’Administració estigui abans avisada i pugui actuar en cas de situació de risc residencial. Les companyies, indiquen els advocats, estan obligats a informar els serveis socials públics, que han de fer un expedient sobre el cas particular per actuar en cas de necessitat. Per a l’Advocacia Catalana l’informe previ obligatori garantirà que persones que estan al llindar de la pobresa o en situació de risc social puguin rebre ajuda i es puguin buscar solucions perquè puguin tenir els serveis bàsics.

Summary: Els advocats demanen que “es revisin i es millorin” els protocols per aplicar la Llei de pobresa energètica


El portaveu de Democràcia i Llibertat (DiL) al Congrés dels Diputats, Francesc Homs, ha intervingut aquest divendres al debat d’investidura de la segona votació de Pedro Sánchez fent, de nou, una oferta al “diàleg” i al “pacte” amb el PSOE. Conscient, però, que els socialistes no han volgut seure a negociar amb el seu grup, Homs ha volgut fer públicament la seva proposta, oferint “fer possible” un govern amb Pedro Sánchez de president i donar-li “estabilitat”. A canvi, el portaveu de DiL ha demanat al PSOE que accedeixi a celebrar un referèndum a Catalunya. I és que Homs ha advertit igualment que ni el seu grup, ni CDC, ni el Govern de la Generalitat pensen “renunciar” a la independència per negociar. “Jo no demanaré mai a ningú que renunciï als seus principis per seure a parlar”, ha dit.  Francesc Homs ha centrat la majoria del seu discurs en reiterar el plantejament que va fer DiL en la primera sessió del debat d’investidura. I és que el seu grup segueix mantenint que el futur de Pedro Sánchez passa “per la qüestió catalana”. En aquest sentit, Homs ha convidat al PSOE a “reflexionar si tal i com han enfocat les coses es pot arribar a un acord que inclogui el que plana a l’ambient”. “Avui Espanya tindria un govern si no fos per l’agenda catalana”, ha sentenciat.  És per això que ha reclamat a Pedro Sánchez que canviï d’estratègia i s’obri al “diàleg a partir de dilluns” amb els partits catalans independentistes.  “Nosaltres defensarem el que estem fent a Catalunya, que és un procés de Catalunya com estat independent; no defallirem en aquesta convicció i compromís”, ha dit Homs, tot afegint que aquest objectiu no impedeix que DiL estigui “disposada, com a contrapartida d’un referèndum, a donar a Espanya un govern”. “És un compromís d’estabilitat que no és menor per als propers temps”, ha dit Homs oferint així la seva col·laboració.  De moment, pe`ro, DiL ha avançat que tornaria a votar ‘no’ a la investidura de Pedro Sánchez. Segons el seu portaveu, “el que ens proposa no és canvi, i tampoc comporta assumir riscos ni els reptes plantejats en el terreny econòmic, social i en Catalunya”. Per aquests motius, a més, Homs creu que Sánchez ha fet durant la segona sessió de votació “un discurs de pur tràmit” on “ha donat la sensació que renyava als que no el voten i no ha fet ni un sol esforç per crear un clima diferent  a partir de dilluns”.  En aquest punt, Homs ha tornat a reclamar seure a negociar a partir de la setmana vinent. “Nosaltres no renunciarem als nostres principis, ni demanem a ningú que ho faci per seure a parlar. Plantejo que a partir de dilluns, res de vetos i disponibilitat al diàleg”, ha conclòs Homs.

Summary: Homs ofereix “estabilitat” a Sánchez a canvi del referèndum i alerta que DiL “no renunciarà” a la independència


El moviment veïnal transversal 'Prou! AP-7 Gratuïta Ja!' ha reunit aquest dilluns a la tarda a l'accés a l'autopista AP-7 de Salou per celebrar que "només falten 365 dies" perquè s'alliberi la via, entre Salou i La Jonquera. La gratuïtat entre la frontera amb França i Alacant ha d'entrar en vigor el 31 d'agost del 2021. Per la plataforma és un fet "que hauria d'haver passat fa 20 anys", ha indicat el seu portaveu Llorenç Navarro. Alhora, des de l'entitat lamenten que la Generalitat vulgui implantar el sistema de vinyetes per utilitzar determinades carreteres. "És privatitzar la via pública. Estem descontents de que la Generalitat lluiti perquè nosaltres paguem", ha afirmat Navarro.

Summary: El moviment per l'alliberament de l'AP-7 celebra que faltin 365 dies per la gratuïtat i rebutja la vinyeta


Des de l’1 de gener del 2016 s’han confirmat 57 casos importats de febre vírica de Zika a Catalunya. Tots ells tenen antecedent d’haver estat a l’Amèrica del Sud i Central a zones on la transmissió del virus és activa i d’haver estat picats per mosquits durant la seva estada. Els afectats són 18 homes i 39 dones. D’aquestes, 10 són gestants, dues de les quals ja van donar a llum. Els dos nadons van néixer sense anomalies. A banda se sap que almenys una de les altres gestants té un embrió amb microcefàlia i altres malformacions. El virus Zika provoca un quadre lleu amb febre moderada, exantema que s'estén des de la cara a la resta del cos, artritis o artràlgia passatgera (principalment articulacions petites de mans i peus), conjuntivitis i símptomes inespecífics com ara miàlgia, cansament i mal de cap. Es transmet principalment per la picada de mosquits del gènere Aedes. Els casos acostumen a resoldre’s sense complicacions greus . Les infeccions asimptomàtiques són freqüents i s'estima que només 1 de cada 4 infectats desenvolupa clínica. Fins al 2007 només s'havien descrit casos esporàdics en alguns països de l'Àfrica i l’Àsia. No obstant, en l'última dècada s'ha expandit a nous territoris donant lloc a brots epidèmics en diverses illes del Pacífic. Durant el 2015 s'ha detectat transmissió autòctona del virus en diversos països de l'Amèrica Llatina que s’associa a un increment en el nombre d’alteracions neurològiques en nadons.

Summary: Ja són 57 els casos confirmats de virus Zika a Catalunya des de l’1 de gener


La Direcció General de Protecció Civil (DGPC) va activar diumenge l'alerta per onada de calor a Ponent- principalment el Segrià i el Pla d'Urgell- i a l'Alt Empordà. S'espera que des d'avui i almenys fins dimarts, se superin els 40ºC a Ponent i se sobrepassin els 35 a diversos punts de les comarques de l'interior. A Roses (Alt Empordà), pels volts de les dotze del migdia alguns termòmetres ja marcaven els 35 graus, tot i que segons el Servei Meteorològic de Catalunya a dos quarts de dotze a la màxima registrada al municipi rondava els 34ºC. Els turistes busquen des de primera hora del matí ombres en bancs i para-sols. La majoria porten aigües (alguns, fins i tot, garrafes) i intenten passar la calor com poden. La Sara, que ve de Dinamarca, diu que beurà molta aigua i menjarà gelats per intentar combatre-la. També en Marcel García, resident a París, diu que a la seva edat ja no poden exposar-se molta estona al sol i que el millor per passar-ho és beure molt. És habitual veure les platges de la Costa Brava plenes a vessar des de primera hora del matí durant els mesos d'estiu. L'onada de calor que des d'avui s'està registrant a l'Alt Empordà i les terres de Ponent, però, encara ho ha accentuat més. A les deu del matí, molts turistes ja agafaven posicions a primera línia de la platja principal de Roses (Alt Empordà) i compraven aigües per combatre les altes temperatures. I és que a dos quarts de dotze, alguns termòmetres ubicats al passeig marítim ja marcaven entre 34 i 35 ºC.  Per això, molts visitants, amb poca roba a sobre, passejaven pel passeig equipats amb para-sols, gorres i barrets. I aigua, molta aigua. Fins i tot, algunes garrafes. A la costa, l'aire que arriba del mar dona certa treva a les altes temperatures però aquest matí eren molts els que s'aturaven en un banc buscant una petita ombra on reposar i fer un glop d'aigua.  És el cas de la Sara. Va arribar a Roses procedent de Dinamarca aquest dissabte i s'hi estarà durant dues setmanes. Diu que per passar la calor, anirà a la platja per banyar-se i que beurà molta aigua i menjarà gelats.  En Marcel, que habitualment passa llargues temporades al municipi, també creu que beure grans quantitats d'aigua ajudarà a passar millor les hores més crítiques de sol. Afirma que a la seva edat ja no poden estar tantes hores exposats. "Anem buscant ombres i amb el barret posat", insisteix.  Les terrasses dels bars també eren plenes des de primeres hores del matí i entre les principals peticions dels turistes: aigua i refrescos.  Hidratar-se i evitar les hores de més insolació La Direcció General de Protecció Civil va activar diumenge l'alerta per onada de calor a Ponent –principalment el Segrià i el Pla d'Urgell- i l'Alt Empordà. La calorada, que s'allargarà almenys fins dimarts, també afectarà amb menys intensitat la Terra Alta, la Ribera d'Ebre i el Priorat. Les previsions del Servei Meteorològic de Catalunya apunten que la temperatura pot fregar o superar els 40ºC a Ponent en les properes dues jornades i sobrepassar els 35ºC en nombrosos punts de les comarques d'interior. Per prevenir-ne els efectes sobre els col·lectius més vulnerables,, l'Agència de Salut Públic també va posar en fase d'alerta en pla d'actuació i Protecció Civil recomana a la ciutadania hidratar-se molt sovint, evitar sortir al carrer durant les hores de màxima insolació o que les persones que treballen a l'aire lliure duguin el cap cobert amb gorra i beguin més aigua de l'habitual.  També demana als ajuntaments que prevegin llocs frescos o sales amb aire condicionat en cas que sigui necessari el seu ús i tingui especial vigilància de les persones majors de 75 anys, sense suport familiar o sense recursos, o persones amb discapacitats físiques o psíquiques i limitacions de mobilitat.

Summary: Platja, ombra i molta aigua, les claus per combatre l'onada de calor


Més de 800 catalans que es trobaven a l'estranger ja estan a Catalunya, després des les gestions d'Exteriors amb les delegacions. El conseller del departament, Bernat Solé, ha explicat a SER Catalunya que dels 765 casos que s'han posat en contacte amb Exteriors (que representen unes 1.650 persones) s'han pogut resoldre més del 50%. Per altra banda, Solé ha explicat que a principis de setmana va contactar amb la ministra d'Exteriors, Arancha González Laya, per demanar-li un "sobreesforç" per evitar el preu "abusiu" d'algunes companyies aèries, mentre duri la crisi sanitària derivada pel coronavirus. Segons el conseller, la ministra en va "prendre nota".

Summary: Més de 800 catalans a l'estranger ja estan a Catalunya després de les gestions d'Exteriors amb les delegacions


Josep Bargalló ha decidit plegar del càrrec de comissionat del Concurs de Castells de Tarragona, que ocupava des del 2012. La postura de l'alcalde socialista Josep Fèlix Ballesteros davant l'1-O i les càrregues policials a la ciutat ha desencadenat aquesta renúncia de Bargalló, que va fer pública a través d'una piulada a Twitter. "Em sento absolutament incapaç de representar l'alcalde i l'Ajuntament en qualsevol lloc, perquè la dignitat de la gent i de la ciutat està per damunt de la indignitat de càrrecs públics que no saben ostentar-los amb fermesa i valentia", ha dit Bargalló, en declaracions a l'ACN. Bargalló atribueix la inacció de l'alcalde a l'"amenaça constant" que plana sobre els Jocs Mediterranis, "el seu projecte personal" que anteposa i es deix doblegar perquè es puguin fer, segons opina l'exconseller republicà. Diu que només faria marxa enrere en la seva dimissió si Ballesteros demanés perdó a la ciutadania. Tres membres del senat tarragoní també han decidit plegar pel mateix motiu. La manca de reacció per part de l'equip de govern -format per PSC, PP i l'antiga Unió- no sols ha causat molta indignació entre la població tarragonina -amb crits de dimissió en totes les manifestacions convocades-, sinó que també ha provocat un degoteig de renúncies, com aquests senadors que han decidit plegar per no poder encaixar el posicionament de l'alcaldia en relació al referèndum i sobretot després de les càrregues policials en col·legis electorals i carrers de la ciutat. "L'alcalde gairebé culpabilitza la gent per haver assistit, segons ell, en un acte il·legal, quan la gent l'únic que feia era ser al carrer o en un col·legi per votar; l'equip de govern és indigne de la ciutat", etziba Bargalló, el qual no ha mantingut cap contacte amb Ballesteros, més enllà de la piulada i un mail, mentre que sí ha parlat amb els tècnics de l'equip del concurs a qui va informar-los de la decisió presa. "Ahir l'alcalde va tenir una oportunitat magnífica per sortir a donar la cara i no la va donar", diu. "I ja veig impossible que Ballesteros, ni tampoc l'Estat, acabin fent res", sentencia. L'exconseller republicà va engegar un replantejament del concurs casteller, incorporant el concepte de biennal i ampliant-lo a tres dies, amb més activitats i  més colles participants. Bargalló, que va capitanejar aquest gir en el certamen el 2012, ha ocupat des d'aleshores el càrrec de comissionat, un càrrec merament honorífic per representar el concurs en actes públics, dins i fora de la ciutat de Tarragona.

Summary: Bargalló dimiteix del càrrec de comissionat al Concurs de Castells de Tarragona per la postura de l'alcalde davant l'1-O


La Farga ha engegat aquest dimecres una nova línia que ha de fer més eficient la producció de fil de coure a partir de material reciclat. El procés s’anomena de colada contínua i incorpora els darrers avenços tecnològics i el coneixement que l’empresa ha acumulat en els darrers 35 anys d’història. El director de La Farga, Oriol Guixà, ha explicat que la nova línia compta amb una inversió de 15 MEUR i permet aconseguir una millora “molt gran” en qualitat i en prestacions del producte. Amb l’antic sistema de colada contínua es podien fabricar 15 tones cada hora  i ara es passa a les 20. La xifra representa un increment de la producció d’aquesta línia de prop del 30%.  El coure usat arriba a la planta i es fon. Una vegada es troba en estat líquid, se solidifica i llavors es lamina. El producte final que s’obté d’aquest procés serveix per fabricar qualsevol tipus de cable elèctric. Simplificat, aquest és el procés que de manera contínua es desenvolupa a la nova línia de producció que La Farga ha posat en marxa aquest dimecres.  El president de la companyia, Oriol Guixà, ha explicat que es tracta d’”un procés continu de fusió, afinament, colada, laminació i disposició final per poder ser transportat”. El procés és únic a tot Europa i permet obtenir un producte a partir d’una material secundari, el coure reciclat. Segons Guixà, això s’ha pogut aconseguir amb el coneixement acumulat de més de 35 anys d’experiència i la incorporació de tecnologia puntera.  La nova línia suposa “un salt endavant” molt gran ja que la nova maquinària permet augmentar la qualitat del producte i també la productivitat, ha destacat Guixà. “Les prestacions són molt millors de les que teníem fins ara”, ha destacat. Una de les millores és l’augment de la conductivitat. Això és bàsic pel producte, ha explicat Oriol Guixà, perquè el seu ús és conduir l’electricitat i, per tant, millorar aquesta característica els fa ser molt més competitius. Els principals clients de La Farga són empreses del sector ferroviari i de l’automoció.  La directora general de la companyia, Inka Guixà, ha defensat La Farga com una empresa familiar i industrial que, a més, vol ser innovadora i sostenible. Precisament, la nova inversió els potencia la branca de la sostenibilitat ja que els permet obtenir un nou producte a partir del reciclatge de coure de ferralla. “Juguem amb un avantatge, perquè el coure es pot reutilitzar tants cops com es vulgui i no es degrada”, ha assenyalat. A més, la planta augmentarà la producció en un 30%, ja que es passa de les 15 tones per hora a les 20.  De la seva banda, la consellera d’Empresa i Coneixement, Àngels Chacón, que ha tallat al cinta inaugural de la nova línia al costat del president de La Farga ha volgut reivindicar la indústria “generadora de riquesa”. “Quan des del Departament diem que volem una economia basada en el coneixement, innovadora, sostenible, integradora i oberta al món, un exemple és La Farga”. Per la consellera, que això es faci des del territori i no des de Barcelona, també és un valor a destacar. “No s’entén el creixement de la nostra economia sense integrar les diferents realitats territorials”, ha reblat.

Summary: La Farga inverteix 15 MEUR en fer més eficient la producció de fil de coure a partir de material reciclat


El candidat d'En Comú Podem al Congrés, Jaume Asens, ha avisat que votar el PSOE el 10-N és "votar contra un govern d'esquerres". "Si voten al PSOE entreguen les claus de Moncloa a l'IBEX, els bancs i a Casado", ha advertit Asens durant l'acte central de campanya, acompanyat del líder estatal, Pablo Iglesias, i l'alcaldessa de Barcelona, Ada Colau. Així, ha recordat que a la darrera campanya Sánchez va demanar el vot per "fer front" a la dreta però després "el va demanar a al dreta per evitar un govern amb Unides Podem". En un sentit similar, Colau ha fet una crida a tots els votants que van "deixar prestat" el vot al PSOE i que ara se senten "orfes" a donar suport a En Comú Podem. "Hi ha esperança i nosaltres no us fallarem", ha promès. A l'acte, que ha estat a les Cotxeres de Sants davant unes 2.000 persones, moltes de les quals no han pogut entrar al recinte i l'han seguit a través de pantalles gegants instal·lades al carrer, Asens ha apel·lat als votants socialistes "decebuts" perquè confiïn en els comuns i els ha assegurat que ells seran qui "aixecarà la bandera de la fraternitat, la plurinacionalitat, el federalisme i la llibertat de Catalunya" i qui són, per tant, "l'opció útil" del socialisme. Asens, a més, s'ha erigit com el candidat que diu "la veritat" perquè, segons creu, "ja fa massa temps que només hi ha mentides i enganys", que explica que han acabat desembocant en una frustració per la política. Així, ha exposat que tota aquesta gent "frustrada" és qui provoca aldarulls al carrer perquè "senten que els han traït" i els han promès coses "que no es podien fer". "Ha fracassat el full de ruta que deixava mig país enrere", ha assegurat Asens, que després ha afegit que també ha fracassat el de "la solució a cops de porra i l'immobilisme, el 'no a tot' i el 155". Així, ha defensat un govern que "escolti" Catalunya com creu que farà Unides Podem i ha remarcat que cal la llibertat dels presos independentistes per engegar un diàleg a Catalunya. "Defensar l'Espanya de Pablo Iglesias és defensar Catalunya, és defensar-nos a tots", ha assegurat. Colau, per la seva banda, ha sostingut que els comuns són "els únics capaços" de fer que el PSOE "recordi què volen dir la 's' i la 'o' de les seves sigles" i ha promès als votants que no els fallaran. "El PSOE ha renunciat als principis socialistes més bàsics com el federalisme i la fraternitat", ha denunciat, i ha afegit que Sánchez només ha convocat les eleccions "per poder governar amb la dreta". En el marc de la crítica a Sánchez, l'alcaldessa també ha retret al candidat que se li preguntés si governaria amb el suport del PP i Cs i ell respongués que "quin problema hi ha". "Doncs n'hi ha un i molt gran, i és que hi ha una majoria progressista a Catalunya i Espanya que vol un govern progressista, a veure si te n'enteres", ha sentenciat Colau. Crítiques a ERC Asens també ha aprofitat per carregar contra ERC i, en especial, contra el seu número 1, Gabriel Rufián, a qui ha retret que sempre els "sorprengui". Així, s'ha preguntat "quin Rufián hi haurà" a la propera legislatura, si el que aposta per un referèndum pactat o "el de final de la legislatura que era al costat de la CEOE i era el portaveu del PSOE". "Quin trobarem? El que va amb aires antirrepressius o el que s'amaga darrere de Buch?", ha reblat Asens, que ha anat més enllà i l'ha acusat de "ser la Brimo" mentre no demani la dimissió del conseller d'Interior. Així, ha acusat Rufián i ERC de tenir "a una mà la porra" i  l'altra una pancarta", així com de "cridar a la mobilització" i després "enviar policia a colpejar-los". Asens ha carregat durament contra el departament d'Interior, que ha recordat que són els encarregats de coordinar el dispositiu policial conjunt amb la policia espanyola, que ha remarcat que "s'han endut quatre ulls". "Lliçons les mínimes", ha etzibat Asens a Rufián.

Summary: Asens avisa que votar el PSOE és "votar contra un govern d'esquerres" i "donar les claus de Moncloa a l'IBEX i a Casado"


El president del govern espanyol, Mariano Rajoy, considera que cal “no prendre decisions en calent” sobre l’accés directe dels Mossos a la base de dades de l’Europol, una reivindicació del Govern de la Generalitat abans i després dels atemptats de Barcelona i Cambrils. “Jo deixaria que aquesta qüestió seguís les vies per les què està transcorrent en aquest moment”, ha dit en referència als acords de la Junta de Seguretat del mes de juliol, on es va abordar la creació d’una comissió mixta que analitzés aquest accés a l’Europol. Segons Rajoy, abordar “en calent” aquesta qüestió “no condueix a res positiu” i cal “pensar, donar voltes, veure quins són els arguments a favor d’una cosa i de l’altra i sobretot veure si es pot”. Rajoy també ha defensat l’actuació del seu executiu a partir del moment dels atemptats i ha destacat la coordinació “fluida” i “constat” a nivell institucional i policial entre els dos governs i les seves policies. No ha volgut entrar en la picabaralla sobre les responsabilitats en la prevenció dels atemptats i del procés de radicalització, qüestions que caldrà analitzar en el marc de la investigació judicial. En canvi ha emplaçat ERC i el PDeCAT –als que no ha citat- a subscriure el Pacte Antiterrorista, així com una crida a la societat perquè participi a la manifestació de dissabte. També ha apuntat a la possibilitat de futures modificacions legals per combatre el terrorisme gihadista. Rajoy ha comparegut en roda de premsa a La Moncloa després de la reunió del Consell de Ministres on s’ha abordat la resposta als atemptats de la cèl·lula terrorista. S’ha felicitat que el “nucli bàsic” de la cèl·lula terrorista fos “completament desarticulada” pels Mossos “en 100 hores”, cosa que “diu molt de la prevenció i de la capacitat dels Mossos”, i ha felicitat els cossos policials català i espanyols per la “coordinació” que han mantingut aquestes jornades. Segons el president espanyol, el funcionament actual de l’Europol implica que el sistema de centralització de les informacions es trasllada a les diferents policies però “a cada país de la UE hi ha una oficina nacional” que, en el cas d’Espanya porta el Cos Nacional de Policia. Segons Rajoy, a aquesta oficina ja hi tenen presència els Mossos d’Esquadra, l’Ertzaintza i la Guàrdia Civil. “A tots els països hi ha una oficina nacional, i aquí a Espanya està a Madrid”, ha dit.  En aquest marc ha volgut deixar de banda els retrets entre les policies catalana i espanyola pel lideratge dels Mossos en la investigació, però ha recordat que l’Audiència Nacional va fixar ahir els criteris de la segona fase de la investigació, que estarà centralitzada pel Centre d’Intel·ligència contra el Terrorisme i el Crim Organitzat (CITCO), amb més pes per a la Guàrdia Civil i el Cos Nacional de Policia.  “Com menys debats públics sobre operativa de seguretat millor”, ha dit abans de recordar que la Junta de Seguretat del Juliol va acordar la creació d’un grup de treball “per intentar que la informació sigui el més àgil possible”. “Ja hi haurà temps d’analitzar amb detall tots els detalls els atemptats, les connexions dels membres del comando i les circumstàncies de la seva radicalització”, ha dit.  Rebutja el debat sobre la comunicació des de Bèlgica Rajoy també ha rebutjat el debat sobre les responsabilitats dels cossos policials fruit de les informacions que apunten qe les autoritats belgues es van posar en contacte amb els Mossos –en una comunicació informal- per preguntar per l’Imam, o que l’Audiència Nacional ja havia investigat l’imam de Ripoll per les seves activitats anteriorment. “Ara es produeix un debat sobre si s’ha fet una cosa o si havien trucat, però cal recordar que els culpables són els terroristes i després veurem que diu la investigació i veurem quines decisions adoptem al parlament per veure si som més eficaços”.  Defensa l’actuació del seu govern També ha fet un repàs extens de les actuacions que ha dut a terme el seu executiu des del dia dels atemptats i –en resposta a les preguntes en aquesta direcció- ha rebutjat les crítiques que apunten que l’Estat ha estat absent a Catalunya i en la resposta als atemptats. “Les opinions són lliures”, ha dit, i “el govern té la seva”. En aquest marc ha destacat la “coordinació fluida i constant” a nivell “polític” i “tècnic” entre els dos governs i les dues policies, que ha actuat amb “cooperació i lleialtat”, i ha afirmat que els contactes es van obrir “des del minut 0” dels atemptats.  Emplaça ERC i el PDeCAT a signar el Pacte Antiterrorista El president espanyol també ha apel·lat novament a la “unitat dels demòcrates” com a eina fonamental per a la lluita antiterrorista, i ha emplaçat ERC i PDeCAT –a les que no ha citat- a signar el Pacte Antiterrorista. També ha cridat “tothom” a participar a la manifestació d’aquest dissabte a Barcelona, on “amb tota la societat catalana i amb tot espanya, representada pel rei Felip VI, tornarem a donar un missatge d’unitat, de repulsa al terrorisme i d’amor a la ciutat de Barcelona”.  Obre la porta a possibles modificacions legals Rajoy ha apuntat que un cop conclosa la investigació serà el moment d’abordar possible modificacions legals. En tot cas ha assenyalat de nou que cal “no prendre decisions en calent” i ha recordat que la prioritat ara són les víctimes. Ha apuntat a la possibilitat d'una reforma del Codi Penal, que "ja s'ha revisat en dues ocasions" i "si és necessari" es tornarà a reformar per millorar en la lluita contra el terrorisme jihadista.

Summary: Rajoy defensa “no prendre decisions en calent” sobre l’accés directe dels Mossos a l’Europol


El secretari d'Organització de Podem, Pablo Echenique, insisteix en el govern bicolor amb el PSOE i justifica la seva entrada en el govern espanyol per ser la "garantia" per complir els compromisos que pactin. Echenique afirma que investir Sánchez però quedar fora de la Moncloa no és sinònim que tot allò que hagin acordat s'acabi complint. I ha posat d'exemple el pacte per no apujar els preus del lloguer de la passada legislatura, que després no es va executar. "Ja veiem què passa quan el PSOE governa en solitari", ha dit a TVE. En canvi, el seu homòleg al PSOE, José Luís Ábalos, tancava la porta ahir a la fórmula de la coalició, tot i que sí deixava oberta la possibilitat que algun membre de Podem s'incorporés al govern del PSOE.

Summary: Podem insisteix en entrar al govern amb Sánchez perquè la coalició és "la garantia" per complir els compromisos


L'exlíder d'Unió i impulsor d'Units per Avançar, Josep Antoni Duran i Lleida, ha anunciat que a les eleccions del 21 de desembre votarà el PSC i ho farà "sense cap mena de complexes". En declaracions a 'Los desayunos' de TVE, Duran recorda que el PSC ha apostat per situar al número 3 de la llista l'exlíder d'Unió Ramon Espadaler i assegura que el PSC és qui té "més opcions" d'articular un bloc diferent al sobiranista. L'antic president d'UDC ha acusat els independentistes de "voler justificar un nou relat" quan reconeixen que no estaven preparats per a la república. "Se sabia, si no hi ha hagut ignorància hi ha una gran irresponsabilitat", ha manifestat. Segons Duran, a Catalunya hi ha "divisió" entorn a l'independentisme, una qüestió que assegura que ha "fracturat la cohesió social". "Caldrà reconciliar-nos amb Espanya i la Unió Europea, que està fins al monyo de Catalunya", ha manifestat.  L'exlíder d'Unió ha defensat l'aliança electoral entre Units per Avançar i el PSC i ha confirmat que el seu vot serà per als socialistes. "El PSC ha cregut que en una situació frontista com l'actual calia reforçar l'única opció que no forma part d'aquests fronts i que pot conciliar un govern no independentista", ha valorat.  Duran també ha destacat que Units no tenia la capacitat per presentar-se en solitari i ha agraït la "generositat" del PSC de situar Espadaler en tercer lloc de la candidatura. "Amb el que ens va costar que Convergència ens donés el número 3!", ha exclamat. Per això, ha anunciat que votarà socialistes "sense cap mena de complexos" perquè creu que el 21-D "no són unes eleccions ideològiques sinó de remuntar la situació de Catalunya". També augura que la "frustració" del procés independentista farà que hi hagi menys mobilització dels votants sobiranistes el 21-D i creu que el PSC i Units són dues forces que "poden aportar molt perquè no formen part dels dos blocs irreconciliables".

Summary: Duran i Lleida: "El 21-D votaré el PSC sense cap mena de complexes"


El president del govern espanyol pronuncia aquest dijous al matí una conferència al Barcelona Tribuna  ACN Barcelona.-El president del govern espanyol, Mariano Rajoy, ha assegurat l'endemà de l'agressió a Pontevedra que està "bé" i que no veu motiu per canviar la seva manera  de fer campanya "en absolut perquè una excepció confirmi la regla general de civisme". Així ho ha assegurat a preguntes dels periodistes abans de pronunciar una conferència al Barcelona Tribuna, a l'hotel Palace de Barcelona. Rajoy ha explicat que tot va passar "molt ràpid" i ha demanat treure-hi ferro: "No cal donar-li més importància de la que té, som un poble civilitzat, tranquil i moderat", ha assegurat. Rajoy també ha agraït les mostres de suport i ha assegurat que no ha agafat por a les fotografies 'selfies'.  "Ja ha passat", han estat les primeres paraules de Mariano Rajoy aquest dijous al matí en parlar amb la premsa abans d'entrar a l'hotel Palace de Barcelona per la conferència Barcelona Tribuna.  "Estic bé, va passar tot molt de pressa, no s'hi ha de donar més importància de la que té, som un poble civilitzat, tranquil i moderat, a vegades l'excepció confirma la regla", ha assenyat després de l'agressió  a Pontevedra.  En aquest sentit ha assegurat que no hi ha motius per canviar la seva forma de fer campanya "en absolut" i que no ha agafat "por" a les fotografies selfies. Rajoy ha agraït les mostres de suport. "No he tingut temps de respondre, procuraré fer-ho les properes dates", ha afegit.  Ja a l'interior de l'hotel, a l'inici de la compareixença, Rajoy ha assegurat que ja aquest dimecres va poder celebrar un acte electoral a La Corunya. Això sí, amb les ulleres trencades: "és complicat llegir, per la qual cosa vaig parlar", ha bromejat.  També el cap de llista dels populars catalans, Jorge Fernández Díaz, ha tingut paraules de condemna pels fets. En introduir Mariano Rajoy, ha demanat "altura de mires, serenitat i temprança".

Summary: Mariano Rajoy l'endemà de l'agressió: "No tenim perquè canviar la nostra forma de fer campanya en absolut"


"Es tracta de l'any de la consolidació". Així ha resumit la 4arta edició de la Fira Orígens el regidor de Promoció de la ciutat d'Olot, Estanis Vayreda. La mostra, que s'ha portat a terme durant aquest cap de setmana, ha acollit uns 90 productors i ha comptat amb una desena de sessions de cuina, ponències i tallers per als més petits. En principi, a falta del recompte definitiu, els organitzadors calculen que per aquesta 4arta edició han passat més de 8.000 visitants i que s'han servit unes 45.000 degustacions, xifres similars a les de l'any passat. "El més important és que hem notat un augment del públic professional i que alguns expositors han registrat un increment del volum de negoci d'entre el 25 i 30%", ha explicat Vayreda.  Aquest diumenge ha baixat el teló la 4a Fira Orígens d'Olot. Tant els organitzadors com els productors i assistents fan una "bona valoració" d'aquesta edició on s'han superat els 8.000 visitants. A falta del recompte definitiu, a les sis de la tarda d'aquest diumenge ja hi havien passat unes 8.000 persones. Els moments amb més afluència d'assistents ha estat el dissabte al matí i diumenge al matí, quan s'han creat llargues cues i els organitzadors han hagut d'anar esglaonant l'entrada dels visitants al recinte.  Pel que fa a la xifra de degustacions, a dues hores del tancament ja s'havien servit 43.300 tastos i, des de l'organització, calculen que acabaran aquesta quarta edició arribant a les 45.000. Xifres molt similars a les de l'any passat. Vayreda ha subratllat que es tracta d'unes dades molt positives tenint en compte que aquest cap de setmana s'ha produït el clàssic futbolístic entre el FC Barcelona i el Madrid i s'havia alertat sobre el mal temps, el fort vent i les possibles nevades. "Pensàvem que això podia afectar-nos negativament i dissuadir a gran part del públic. Finalment, no ha estat així", ha comentat. Segons el regidor, enguany els productors han notat un augment del públic professional ( un dels reptes que s'havien marcat i que mantenen de cara a properes edicions) i assegura que alguns expositors han notat un increment del volum de negoci d'entre el 25 i el 30 per cent respecte l'any anterior. "Assenyalen que la fira ha anat millor, que han pogut fer més contactes comercials que en les anteriors edicions", ha destacat. La despesa mitjana del visitant a la fira s'ha situat en els 35 euros.  A grans trets, durant tot el cap de setmana, els visitants han pogut gaudir de l'oferta variada de la norantena de productors assistents, de nou sessions de cuina, degustacions guiades a l'Aula de Tast i vuit tallers pensats per als més petits. "Ens ha sorprès la gran acollida que han tingut aquestes activitats, totes han estat plenes a vessar i, en el cas dels tallers, molta gent s'ha quedat sense poder participar-hi perquè ja s'havien omplert totes les places disponibles", ha assegurat.  Pel que fa a la procedència dels visitants, la majoria d'ells eren de la comarca de la Garrotxa seguit de veïns d'Osona, de l'àrea metropolitana de Barcelona i del sud de França. Enguany ha estat el primer any que s'ha portat a terme una enquesta al públic assistent. Paral·lelament, durant tot el cap de setmana, Olot ha acollit figures de renom del món de la cuina com Víctor Gómez, Jordi Juncà de Ca l'Enric, Nandu Jubany de Can Jubany o David García del restaurant [To+] i guanyador del programa Top Chef 2. Més enllà del recinte firal, la fira també s'ha viscut intensament per tota la ciutat, ja que des del passat dijous la capital de la Garrotxa ha organitzat diverses activitats relacionades amb aquesta temàtica.  De cara a properes edicions, Vayreda ha assenyalat que tenen com objectiu atraure més públic professional, portar nous productes de moda dins del món de la gastronomia (aquest any ha estat la cervesa artesanal) i mantenir la qualitat dels productors participants. La Fira Orígens d'Olot es tracta d'un certamen especial ja que permet que el públic conegui directament de mans del productor una gran varietat productes, sense intermediaris.

Summary: La 4a Fira Orígens d'Olot tanca amb un increment de públic professional


L'oposició de Sant Vicenç de Montalt ha demanat al ple d'aquest dijous la dimissió de l'alcalde, Miquel Àngel Martínez, després de l'escàndol sobre les obres de casa seva, que hauria fet amb recursos municipals segons es desprèn d'una conversa gravada amb un treballador de l'Ajuntament i que ha estat filtrada a través dels mitjans de comunicació. Els grups li han donat "l'oportunitat" de donar explicacions i fer una "sortida digna" del consistori, apartant-se del càrrec i permetent que el PDeCAT continuï governant amb una altra persona. Davant la negativa de l'alcalde, però, asseguren que treballaran per presentar una moció de censura en les pròximes setmanes. Martínez rebutja donar explicacions al ple i repta els partits a denunciar-lo davant la Fiscalia. "Si algú té alguna acusació que vagi a la fiscalia. Els jutjats són el marc i el lloc on es jutja a les persones i no al plenari. No entenc perquè alguns grups s'aferren a que doni explicacions al ple". Aquesta ha estat la resposta de l'alcalde santvicentí, Miquel Àngel Martínez, a la petició dels partits de l'oposició davant l'escàndol de les obres que hauria fet a casa seva amb recursos municipals. En tot moment, Martínez ha esquivat qualsevol explicació sobre els fets i s'ha limitat a posar en dubte la legitimitat de la gravació en la que s'escolta l'alcalde i un treballador municipal parlant sobre aquests treballs. "La intel·ligència artificial fa que puguis adulterar la veu de les persones i els espais", ha explicat després del ple en declaracions a l'ACN, evitant en tot moment negar o confirmar els fets. Miquel Àngel Martínez només reconeix que aquest és un moment "difícil" per a ell i el seu entorn. Davant aquesta actitud de l'alcalde, tots els grups de l'oposició –9 Sant Vicenç (9SV), ERC, Cs, PSC i PP– han acordat donar suport a una moció de censura que en les pròximes setmanes prepararà el grup majoritari de l'oposició, el 9SV. El seu portaveu, Jaume Gumà, assegura que la voluntat dels grups és "que el PDeCAT continuï governant", com a grup majoritari, però amb un altre cap de files. Així ho han manifestat també diversos partits durant la sessió plenària. "Si no prenen la decisió d'apartar l'alcalde, ens veurem abocats a la moció de censura", assegura Gumà. Tot i que no s'han marcat terminis, es preveu que el mecanisme de la moció de censura en pugui activar en pocs dies. Alguns partits han apuntat fins i tot la possibilitat d'investir alcalde un altre regidor del PDeCAT que no sigui Martínez per "respectar" la llista més votada a les eleccions. Martínez, que també es president del Consell Comarcal del Maresme amb el suport del PSC, podria veure perillar també aquest càrrec. El PDeCAT podria prendre aquest mateix divendres una decisió sobre el seu futur al capdavant de l'ens comarcal davant les pressions dels socialistes per trencar l'acord de govern i per intentar preservar la imatge del partit.

Summary: El ple de Sant Vicenç de Montalt vol la dimissió de l'alcalde per obres que hauria fet a casa amb recursos municipals


La fiscal en cap de Barcelona, Ana María Magaldi, ha assegurat aquest dimarts en roda de premsa que els insults dirigits a ella quan sortia divendres del judici del 9-N van ser "greus" i es dirigien a una "institució de l'estat" que ella representa. Per això, amb "tranquil·litat i cap fred" estudiarà si obre diligències prèvies d'investigació contra el jove que la va increpar a la cara i acostant-s'hi. Magaldi diu que davant d'aquests insults "no podia abaixar el cap" i que va sostenir la mirada als manifestants que la increpaven per mantenir la "dignitat", sense que fos cap "desafiament". Segons ella, els insults que reben sovint els polítics que van a declarar als jutjats "van amb el càrrec" i ells "ja hi estan acostumats". En una llarga roda de premsa després del comunicat d'aquest dilluns de la Fiscalia General de l'Estat donant-li suport, Magaldi ha començat dient que ella, per deformació professional, mai menteix i que "les opinions són lliures però els fets són els que són". Per això, ha volgut contestar a algunes versions "contradictòries" que s'han explicat sobre els fets de divendres i algunes que posen en dubte la seva versió. Així, ha explicat que va seguir tot el judici del 9-N en directe, i que tot i que gairebé sempre entra i surt per la porta principal del Palau de Justícia, com va fer dilluns al matí amb la manifestació de suport a Mas, Ortega i Rigau, la setmana passada va sortir diversos cops per una porta lateral, ja que els escortes dels dos fiscals en cap també la portaven a ella a casa. No obstant, divendres al migdia va voler marxar caminant a casa i va baixar les escales principals de l'edifici judicial. Fora hi havia premsa però també entre 20 i 40 manifestants independentistes que cridaven i insultaven a bona part de la gent que sortia, fins i tot confonent fiscals amb periodistes o advocats defensors. Entre els crits que va sentir des de l'escala hi havia el ja famós "fora, fora, fora, la justícia espanyola". "Davant d'aquestes expressions", Magaldi ha dit que va tenir clar que "no podia abaixar el cap, humiliada, baixar corrent les escales i marxar", ja que, segons la fiscal, els crits es dirigien a ella, com a membre d'una institució de l'estat. Per això, es va quedar "dreta, ferma, mirant-los, no insultant, ni fent botifarra o traient la llengua". Aquesta actitud, "no devia agradar" als manifestants, que li van cridar "feixista, merda, fora, ves-te'n de Catalunya". Va acabar de baixar les escales i els insults van seguir mentre ella anava caminant per la vorera amb un altre fiscal. Mentre la insultaven, ella es parava, es girava i mirava els manifestants. Un d'ells, un jove, va sortir de darrere les tanques i es va acostar corrent cap a ella, cosa que li va fer "témer" per la seva "integritat", tot i que es va tranquil·litzar i s'esperava com a molt un clatellot quan va veure que no portava res a la mà. En veure uns mossos a prop, Magaldi els va avisar perquè s'acostessin. El noi li va dir, amb una "mirada d'odi" que Magaldi no oblidarà mai: "Tu ets la fiscalia, que ens condemnes per posar les urnes, quina vergonya". Ella li va respondre que no era la fiscalia, sinó la fiscal en cap de Barcelona, i que són els tribunals qui condemnen o absolen, mentre que el ministeri públic només acusa. "Ells m'ho han dit", va respondre el jove assenyalant el grup de manifestants. Així, va veure que "no tenia sentit seguir parlant", i mentre un mosso uniformat s'enduia el noi cap a les tanques on hi havia la resta de manifestants, ella i l'altre fiscal van ser acompanyats uns metres per un mosso de paisà. Un cop calmada la situació, va trucar el fiscal del cas 9-N, Emilio Sánchez-Ulled, per saber si havia pogut sortir tranquil de l'edifici, i aquest li va confirmar que sí. Un cop a casa va parlar per telèfon amb el fiscal general de l'estat, José Manuel Maza, i va escriure un 'whatsapp' a diversos fiscals per explicar-los l'incident. Magaldi ha agraït el suport de "molta gent" i la "dignitat" que Ulled va retornar a tota la fiscalia amb les seves intervencions durant el judici. Preguntada per si obriran diligències prèvies d'investigació contra el jove, Magaldi ha dit que de moment ja han demanat les imatges de les càmeres de seguretat del Palau de Justícia, i ho estudiaran amb "tranquil·litat, rigor, assossec, el cap fred i sentit comú". Per a Magaldi, no és el mateix que insultin a polítics a les portes dels jutjats que a ella, ja que "sabien qui era", "no tothom és fiscal", ha assegurat, opinant que els polítics "ja estan acostumats" als insults i els "va en el càrrec". "Cadascú sap el que sent", ha dit. Per això, considera que els insults són molt "greus" perquè anaven dirigides a una institució de l'estat. Per últim, Magaldi ha assegurat que ella no pretén ser fiscal superior de Catalunya, càrrec que, segons ella, ja hauria pogut obtenir fa anys i mai se li ha ofert i sempre l'ha rebutjat.  "Ja sóc on volia ser, a la trinxera, on es treballa de debò", ha conclòs.

Summary: La fiscal en cap de Barcelona: "Van insultar greument una institució de l'estat"


El president de la Generalitat, Carles Puigdemont, ha demanat aquest dimecres "rigor i responsabilitat" en el tractament polítics dels casos de presumpta corrupció. Just el mateix dia que la Policia registra la casa de l'expresident Jordi Pujol, el dia després que el seu fill, Jordi Pujol Ferrusola, entrés a presó, i pocs dies després de les detencions pel nou cas que esquitxa el PP de Madrid, Puigdemont ha considerat que "no és correcte fer un totum revolutum" amb la corrupció. "Atesa la gravetat dels fets, tots faríem be de traslladar a la ciutadania el major rigor possible. Intentar barrejar casos dels 90 i els 2000 que poden tenir a veure indirectament amb concessions, amb casos de patrimonis familiars que res tenen a veure amb activitats empresarials a Catalunya o amb la relació directa o no amb les administracions, no fa cap favor al rigor", ha dit el president reclamant així separar els escàndols "familiars" dels que poden afectar a les institucions.   I és que Puigdemont creu que "cadascú ha de respondre pel que ha de respondre". En aquest sentit, i davant la demanda de CSQP de "rescabalar els diners espoliats" pel Cas Palau, el president ha garantit que "si a la llum d'una sentència i uns fets provats s'ha d'actuar d'una determinada manera, ho farem". Les paraules de Puigdemont a la sessió de control del ple del Parlament arribaven després que el president del grup de CSQP, Lluís Rabell, reclamés contundència contra la corrupció. Rabell ha fet especial referència als viatges de l'expresident Artur Mas en nom del Govern i ha avisat que poden acabar sent perjudicials perquè diversos casos podrien esquitxar el seu partit i la seva etapa. "Mas està fent d'ambaixador del procés arreu d'Europa. Els escàndols i elements probatoris que es van acumulant i ja toquen Macià Alavedra, Lluís Prenafeta, Pujol, Pujol Jr, i nous escàndols a Barcelona amb concessions a Copisa. Això no s'atura", ha criticat, tot fent "una crida a la prudència i la responsabilitat". "Vagin amb compte amb el reciclatge, no fos cas que el famós hàmster es trobés envoltat de granotes", ha sentenciat.

Summary: Puigdemont demana no fer un "totum revolutum" amb la corrupció i separar els casos "familiars"


El diputat del Partit Demòcrata (PDeCAT) al Congrés Ferran Bel creu que l'Estat hauria de "replantejar-se alguna cosa de manera seriosa" si Escòcia, Alemanya i Suïssa també rebutgen l'extradició, com ha decidit aquest dimecres Bèlgica, sobre els consellers destituïts Toni Comín, Meritxell Serret i Lluís Puig. En un contacte amb la premsa des de Madrid, el també membre de l'executiva del PDeCAT ha valorat que la decisió de la justícia belga entrava "dins els pronòstics". A més, considera que així es deixa en evidència tota la instrucció del Tribunal Suprem espanyol. Al seu torn, la portaveu del PDeCAT, Maria Senserrich, ha publicat un missatge a Twitter on sentencia: "Un cop més la justícia belga dona un revés a la injustícia espanyola". Bèlgica ha rebutjat aquest dimecres l'euroordre d'extradició contra Comín, Serret i Puig. El jutge ha considerat que la petició d'extradició emesa pel Tribunal Suprem té "irregularitats" i l'ha desestimat. "El jutge ha decidit que l'euroordre no s'executarà, ha sigut rebutjada per la justícia belga perquè es considera, com havíem proposat des de la defensa, que no compleix amb els requisits de forma que la norma preveu, és una euroordre irregular", ha indicat Comín, que ha advertit que la decisió "ferma" del tribunal "posa de manifest que s'abusa del codi penal per perseguir polítics". "Demanem que s'acabi la judicialització de la política, volem la llibertat dels nostres companys, que es resolgui políticament aquest conflicte, per la via democràtica i pacífica", ha assegurat Serret.

Summary: El PDeCAT creu que l'Estat haurà de fer un "replantejament" si Escòcia, Alemanya i Suïssa també rebutgen l'extradició


Sis de cada deu joves d'entre 19 i 30 anys atesos a la unitat de ludopaties de l'hospital Santa Caterina de Salt (Gironès) durant el 2017 són addictes a les apostes i a la ruleta en línia. La cap de la unitat, la psicòloga clínica Mercè Soms, adverteix que la facilitat d'accés, sumada a la possibilitat de contractar microcrèdits de forma ràpida a través d'Internet, han desbancat les escurabutxaques com la principal addicció entre la població jove. Soms també alerta que els especialistes veuen com una "bomba" la irrupció de les escurabutxaques a Internet, un fet que ja s'està produint. En total, durant l'any passat, la unitat ha atès 84 pacients nous. El perfil predominant són homes, de 37 anys de mitjana i que treballen. També han atès nou menors, tots ells addictes als videojocs.  Pugen les addiccions als jocs en línia a les comarques gironines. Si fa uns anys la majoria dels pacients atesos a la unitat de ludopaties de Salt eren addictes a les màquines escurabutxaques, la tendència comença a invertir-se, sobretot en la població més jove. Les dades de la memòria del 2017 revelen que el 36% dels joves d'entre 19 i 30 anys són addictes a les apostes a través d'Internet i, afegint-hi els que juguen a la ruleta online, la xifra s'enfila fins al 63,6%. Soms explica que aquests joves que aposten per Internet ho fan en esports. A diferència d'altres jocs habitual, aquest tipus d'apostes tenen també un component "social" perquè molts dels pacients han començat a jugar en grup. "A vegades tenim un jove que ens arriba per problemes amb les apostes i poc temps després també ve algun amic seu", ha explicat.  "El joc per Internet té els mateixos elements que les escurabutxaques tradicionals, facilitat d'accés i premi immediat", alerta la cap de la unitat, la psicòloga Mercè Soms. Els especialistes veuen amb preocupació la irrupció de les escurabutxaques també a Internet, un fenomen que ja s'està produint. "Això pot ser una bomba", avisa Soms que afegeix que el fet que personatges públics facin publicitat explícita de webs de joc i apostes tampoc ajuda a posar-hi fre. "Ja no cal anar a buscar el joc, et pot aparèixer a l'ordinador mentre estàs veient una pel·lícula", critica.  Microcrèdits Sovint, les addiccions al joc es destapen quan apareixen deutes econòmics en el nucli familiar. En el cas de les noves tecnologies, els pacients acostumen a recórrer a microcrèdits que poden contractar de forma immediata a través d'Internet. "Potser són crèdits petits, de 500 euros que pensen que podran tornar quan cobrin la nòmina, però al final s'acumulen i no poden", ha detallat.  La unitat ha atès 83 pacients en primera visita el 2017 (el 2016 en van ser 91) i han fet seguiment d'un total de 991 pacients (d'anys anteriors que ja estan en tractament o sessions de grup, també amb familiars). Les escurabutxaques sempre han estat la principal causa de ludopatia a les comarques gironines però la xifra s'ha reduït. En anteriors memòries la xifra s'enfilava fins a més de 80% però la del 2017 se situa en el 52% en el global dels pacients atesos. I això es produeix, sobretot, pels canvis en la població més jove. L'estadística general revela que el 22% fan apostes o juguen a la ruleta o al pòquer (ja sigui a Internet o no) i el 12% són addictes als videojocs. El perfil majoritari són homes (85,5%), de 37 anys de mitjana i que treballen (el 52%). La majoria de pacients arriben derivats dels Centres d'Atenció Primària (CAP), tot i que durant el 2017 hi ha hagut un ascens dels que es visiten per primer cop per iniciativa pròpia.  Menors i videojocs Al llarg del 2017 la unitat ha atès nou menors d'edat, tots ells amb problemes d'addicció als videojocs. "Es descobreix quan deixen de banda les seves obligacions, com ara estudiar, i tenen un to molt agressiu quan els castiguen sense la videoconsola o l'ordinador", detalla Soms. Són menors d'edat a partir de 12 anys.  Quan qualsevol pacient arriba a la unitat, comença el tractament psicològic que inclou, també, fer treball en grup amb la seva família i se sol allargar prop d'un any. "Sempre hem de superar problemes de desconfiança perquè durant molt temps han estat enganyant a casa", explica Soms. Segons les dades recollides a la memòria, el 53% dels pacients als que fan seguiment estaven abstinents (199 de 373).  "En el joc diferenciem entre caiguda i recaiguda. La caiguda es pot donar més sovint i és aquell que un dia juga però no entra en la dinàmica de mentides i enganys, la recaiguda ja és quan es torna a entrar en el cercle", ha conclòs Soms.

Summary: Sis de cada deu menors de 30 anys atesos a la unitat de ludopaties de Salt són addictes a apostes i ruleta en línia


El grup de Ciutadans al Parlament ha anunciat aquest dimecres que demanarà al ple d'instar el Govern de la Generalitat a "prendre totes les mesures prèvies" perquè no es produeixin "accions il·legals" per part dels CDRs el proper 21-D i, en cas que tinguin lloc, a actuar "proactivament" i "amb tots els recursos al seu abast" per impedir-les. En concret, Cs creu que és el "deure" de l'executiu no permetre accions com l'intent d'impedir la celebració del Consell de Ministres, el bloqueig dels transports públics i les vies de comunicacions, a més de l'obstrucció del "lliure exercici" de la vida personal, familiar i laboral dels ciutadans.  Alhora que Cs vol que el ple faci aquesta petició al Govern, també demana als diputats de  "denunciar" que l'executiu continua amb el pla de "cop a la democràcia" suposadament iniciat els 6 i 7 de setembre de l'any passat, amb una "inequívoca intenció de culminar la secessió" de Catalunya. Segons el document de propostes de resolució presentades arran del debat d'aquest dimecres, que ha girat entorn precisament dels 6 i 7 de setembre, Cs també demanarà al Parlament que atesa la suposada "persistència" del Govern en fer accions per capgirar l'ordenament jurídic, "constanti" que hi ha prou raons perquè el govern de l'Estat torni a posar en marxa l'aplicació de l'article 155 de la Constitució a Catalunya. De la mateixa manera, un altre punt de a proposta de resolució es refereix a la CCMA, sobre la qual Cs vol que el Parlament "condemni" que es "posés al servei del Govern que va "donar el cop a la democràcia". La "preocupació" pel posicionament dels mitjans públics catalans la trasllada al moment actual, ja que el text assegura que es continua fent "la mateixa propaganda política proguvernamental" per la qual suposadament va ser "condemnada per violar la neutralitat política i la garantia del pluralisme política durant el procés electoral". Sobre els suposats líders del "cop a la democràcia", Cs demana que el Parlament en rebutgi un hipotètic "indult" o "privilegi" si finalment són condemnats.

Summary: Cs vol que el ple insti el Govern a actuar "amb tots els recursos" contra les "accions il·legals" dels CDR el 21-D


Més de 500 estudiants, la majoria noies, s'han manifestat aquest dijous pels carrers de Lleida per expressar el seu rebuig a la sentència de 'la Manada'. El que inicialment havia de ser una concentració a la plaça Ricard Viñes s'ha acabat convertint en una manifestació, que ha recorregut el centre de la capital del Segrià i que ha finalitzat a la plaça Paeria on un jove ha estat l'encarregat de la lectura d'un manifest que qualificava de "vergonya" i "d'escandalosa" la sentència. Així mateix, una jove ha llegit una carta que es va fer viral que una noia va enviar a la parella d'un dels membres de 'la Manada'. Durant la marxa, els participants han mostrat pancartes i han deixar anar crits amb lemes com ara "no és abús, és violació", "jo et crec", "en diuen igualtat i no ho és" i "si ens toquen a una, ens toquen a totes", entre molts altres. La mobilització s'emmarca en la jornada de vaga estudiantil d'àmbit estatal convocada pel Sindicat d'Estudiants (SE).

Summary: Més de mig miler d'estudiants es manifesten a Lleida per expressar el seu rebuig a la sentència  de 'la Manada'


Tres dones han denunciat al llarg d’aquesta setmana haver estat víctimes de l’abús sexual d’un vianant a Manresa. Segons ha avançat 'Regió7' i han confirmat els Mossos d’Esquadra, les víctimes haurien denunciat que un home els hauria tocat el cul mentre caminaven, en ple dia, pel centre de la ciutat. Davant dels fets, el cos policial ha obert una investigació per un presumpte cas d’abús sexual. A hores d’ara no s’ha produït cap identificació.

Summary: Tres dones denuncien un home per abús sexual a Manresa


El Museu de Montserrat ha cedit temporalment a Manresa una de les peces icòniques del catalanisme polític, la bandera modernista de la Unió Catalanista (1903). Es tracta d'un domàs de seda de 4 metres de llargada que va ser dissenyat per l'artista modernista Alexandre de Riquer. L'ensenya es mostra a l'exposició 'Els fonaments del catalanisme polític. Les Bases de Manresa, 125 anys', que s'inaugurarà el dilluns 12 de febrer i que suposa el "colofó" dels actes de commemoració dels 125 anys de la redacció de les Bases de Manresa. Un dels comissaris d'aquesta commemoració, Jordi Rodó, ha explicat a l'ACN que a l'exposició, a banda d'explicar què són les Bases de Manresa, "s'ha volgut parlar sobretot dels fonaments del catalanisme polític". Rodó ha detallat que la mostra se centra en cinc àmbits: la bandera de la Unió Catalanista; l'explicació sobre què era i què representava la Unió Catalanista; el context de les Bases de Manresa; la capital del Bages fa 125 anys; i els símbols del catalanisme.  La bandera de la Unió Catalanista es va confeccionar l'any 1903 seguint el disseny que va fer l'artista modernista Alexandre de Riquer. L'acte d'entrega de l'ensenya va tenir lloc l'1 de juny del 1903 al monestir de Poblet, tot i que la idea de dotar la Unió Catalanista d'una bandera pròpia havia sorgit més de tres anys abans per part de la poetessa i activista sabadellenca Agnès Armengol. La bandera es va pagar a través d'una subscripció popular. El disseny definitiu incorporava a la senyera del domàs de seda de 4 metres de llargada una orla floral brodada amb l'escut de la Unió Catalanista i la inscripció 'any 1891', així com un medalló central brodat amb la figura de Sant Jordi a cavall matant el drac.  Aquests detalls i d'altres s'expliquen en la primera part de l'exposició 'Els fonaments del catalanisme polític. Les Bases de Manresa, 125 anys', que s'inaugurarà dilluns 12 de febrer al Casino de Manresa i es podrà veure fins el 2 d'abril, data en què es traslladarà a Barcelona per exposar-se a la seu central de la Diputació de Barcelona.  Un dels comissaris de la commemoració dels 125 anys de les Bases de Manresa, Jordi Rodó, ha explicat que aquesta peça és "molt especial" i, per això, se li ha volgut donar més protagonisme dins de l'exposició. Segons Rodó, es tracta d'una ensenya "molt simbòlica que ha anat pervivint al llarg de la història. Durant la dictadura de Primo de Rivera va estar amagada perquè la van prohibir i quan es va proclamar la República el 14 d'abril del 1931 la van treure i la van portar al Palau de la Generalitat amb Francesc Macià". A més, la bandera també es va passejar pels carrers de Manresa el mes de juny del 1931 amb motiu de la visita de Macià a la capital del Bages per fer un homenatge a les Bases de Manresa.  Manresa, Les Bases, la Unió Catalanista i la bandera L'exposició s'organitza en cinc àmbits i, a banda dels apartats dedicats a la bandera, a la Unió Catalanista, als símbols del catalanisme o a les Bases de Manresa, ofereix una àmplia visió de la Manresa del 1892. Rodó ha explicat que la Manresa de l'època era una ciutat "pròspera, dinàmica, industrial i amb molta centralitat dins del país". De fet, era la quarta ciutat de Catalunya. Aquests factors, segons el comissari, van influir en què la Unió Catalanista escollís aquest municipi com a seu per celebrar l'assemblea en què es van redactar les Bases de Manresa els dies 25, 26 i 27 de març del 1892.  Alhora, Rodó ha explicat que un altre dels factors que van decantar la balança per l'elecció de la capital del Bages va ser que Manresa "era reconeguda pel catalanisme com una ciutat icònica". "Manresa resisteix durant la guerra de successió i és incendiada per les tropes borbòniques per haver resistit quan Barcelona estava assetjada", ha relatat el comissari, que ha afegit que també va ser "cremada dues vegades per la Guerra del Francès". Per tot plegat, Rodó considera que la ciutat era "tot un símbol patriòtic pels primers catalanistes".  Altres materials que es podran contemplar a la sala d'exposicions del Casino a partir de dilluns, a banda de la bandera de la Unió Catalanista, hi ha fotografies, documents i exemplars de la premsa de l'època, procedents de diversos arxius, museus i centres de documentació del país, amb una especial incidència en les que estan directament relacionades amb Manresa.  La culminació de la commemoració del 125è aniversari de les Bases de Manresa L'exposició servirà per acomiadar-se de la commemoració dels 125 anys de les Bases de Manresa, tot i que Rodó ha explicat que fins al març encara tindrà lloc algun acte més com un concert que es farà al Teatre Kursaal a càrrec de l'Orfeó Català i l'Orfeó de Manresa. Un cop la mostra sigui a Barcelona, a partir del 12 d'abril, el comissari ha avançat que s'estan preparant dos actes acadèmics que tindran lloc a l'Ateneu Barcelonès i a l'Institut d'Estudis Catalans.

Summary: La bandera modernista de la Unió Catalanista s'exposa a Manresa per explicar els fonaments del catalanisme polític


La moda sostenible marcarà la 24a edició de la passarel·la 080 Barcelona Fashion, que se celebrarà al Recinte Modernista de Sant Pau i al nou port Marina Vela del 25 al 28 de juny.  El certamen de moda impulsat per la Generalitat inclou propostes que són 360 graus sostenibles, i que compten amb un fort component de compromís social, de km0 i de proximitat. Per la passarel·la, hi tornaran a desfilar dissenyadors catalans ja clàssics com Antonio Miro, Custo Barcelona, Lebor Gabala, Lola Casademunt, Naulover, Teoh & Lea i Txell Miras. També comptaran amb tres firmes internacionals conegudes per dur a terme moda "ètica i sostenible": Nicholas K, Nous Étudions, i Marrakshi Life. En l'últim dia, el 080 es traslladarà a la façana marítima per presentar les col·leccions de bany. La cap d'Àrea de Moda de la Generalitat i directora del 080, Marta Coca, ha apuntat en la presentació del certamen que han centrat esforços en "l'acceleració dels vectors de tecnologia i sostenibilitat". "Des del 080 hem emfasitzat aquesta aposta pel fash-tech i per la sostenibilitat perquè és el que estan fent les marques. El 080 és un reflex de les tendències", ha explicat. Un exemple d'aquesta aposta és la tria dels dissenyadors internacionals. La firma novaiorquesa Nicholas K, es defineix per dissenys que utilitzen tèxtils sostenibles, apliquen pràctiques ètiques i promouen la transparència en la cadena de subministrament. Per la seva banda, Nous Étudions és la marca vegana de la dissenyadora argentina Romina Cardillo, que col·labora amb Nike i que destaca per l'ús de descarts de teixit com a principal matèria primera de les seves creacions. Al seu torn, Marrakshi Life és la firma del fotògraf de moda novaiorquès, Randall Bachner, una marca que es troba actualment en l'avantguarda de la moda andrògina i unisex, i al capdavant en pràctiques de moda lentes i sostenibles. La presència internacional completa el calendari de dissenyadors i marques que desfilaran a la pròxima edició de la passarel·la, on hi participaran també Agnés Sunyer, All Sisters, Aubergin, Brain&Beast, Como pez en el agua, Escorpion Studio Barcelona, Eñaut, Guillermina Baeza, Killing Weekend, Krizia Robustella, Laura Vecino, Mans Concept Menswear, Menchén Tomás, Narbon, Oscarleon i Sonia Carrasco. Pel que fa a la comercialització, els dies 25 i 26 de juny tindrà lloc una nova edició del Showroom, l'espai professional d'exposició sota el paraigua del Clúster Català de la Moda (MODACC). En la 8a edició, comptarà amb una vintena de marques catalanes de moda i complements com Escorpion, Teoh & Lea, i Maite by Lola Casademunt, que també desfilen en passarel·la i d'altres com Anna de Manel, Bolsillo, Designers Society, Guitare, Indianes, Magan, Nou Moscada, Sita Murt, i Yerse. D'altra banda, la sostenibilitat i l'economia circular també tindran un paper rellevant en el programa d'activitats paral·leles, amb iniciatives com el projecte 'B-searcular', una taula rodona sobre moda sostenible. A més, també s'organitzarà el Texmeeting, un fòrum amb més de 150 professionals organitzat per la Confederació de la Indústria Tèxtil (Texfor), que analitzarà la creixent importància de la sostenibilitat a escala global. La tecnologia aplicada a la moda també tindrà cabuda a l'espai més participatiu i obert del certamen, l'Open Area 080, que en aquesta edició aposta per continguts experiencials i sensorials. Una edició més, la passarel·la barcelonina lliurarà un guardó que premia el disseny emergent i un altre per a la millor col·lecció. Un jurat professional escollirà els guanyadors d'ambdues categories d'acord amb els criteris de disseny i creativitat, qualitat i potencial comercial de la col·lecció.

Summary: La 24a passarel·la 080 Barcelona Fashion, marcada per la moda sostenible


Els Mossos d'Esquadra han identificat el presumpte autor de l'agressió homòfoba que ha tingut lloc aquest cap de setmana a Berga. Segons fonts policials, està previst que els Mossos prenguin declaració al noi al llarg d'aquest dilluns a la comissaria de Berga. D'altra banda, el cos policial està investigant si hi ha més persones implicades en l'atac que va patir una parella aquest diumenge a la matinada davant de la discoteca La General després de fer-se un petó. Un cop hagin pres declaració a totes les parts, els Mossos decidiran quin delicte tipifiquen, tot i que fonts policials han expressat que les lesions no serien greus. Els dos agredits van presentar una denúncia dels fets davant de la comissaria dels Mossos de Berga diumenge al matí després de passar per l'Hospital Comarcal Sant Bernabé.

Summary: Els Mossos identifiquen un dels autors de l'agressió homòfoba a Berga